Diari Oficial de la Generalitat Valenciana


Sumari del DOGV 6097, del 08-09-2009 (2009/9950)

ORDRE d'1 de setembre de 2009, de la Conselleria de Governació, per la qual es regulen la figura, les funcions i el règim jurídic dels col·laboradors voluntaris en els festejos taurins tradicionals (Bous al Carrer) fets a la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2009/09/01/(1)/dof/vci/html**

### Dades del document

Número de DOGV
:   6097

Data del DOGV
:   08-09-2009

Secció del DOGV
:   I. DISPOSICIONS GENERALS

Número del document
:   2009/9950


Data del document
:   01-09-2009

Organisme emissor
:   Conselleria de Governació

Tipus de document
:   Ordre

Anàlisi jurídica

 Descriptors 

:   * qualificació del personal
    * espectacle d'animals
    * legislació
    * bou
    * voluntariat social

ORDRE d'1 de setembre de 2009, de la Conselleria de Governació, per la qual es regulen la figura, les funcions i el règim jurídic dels col·laboradors voluntaris en els festejos taurins tradicionals (Bous al Carrer) fets a la Comunitat Valenciana. [2009/9950]  
PREÀMBUL  
I  
D'acord amb l'article 8.b de la Llei 4/2003, de 26 de febrer, d'Espectacles Públics, Activitats Recreatives i Establiments Públics, correspon als òrgans competents de la Generalitat la concessió de l'autorització per a realitzar els espectacles i festejos taurins tradicionals que es regiran per la seua normativa específica.  
En aquest context, el Decret 24/2007, de 23 de febrer, del Consell, pel qual s'aprova el Reglament de Festejos Taurins Tradicionals a la Comunitat Valenciana (Bous al Carrer) constitueix, en aquests moments, el marc jurídic en què s'estableixen les condicions, els requisits i el contingut d'una de les més arrelades tradicions festives de la nostra Comunitat.  
Aquest Decret se sustenta sobre tres pilars fonamentals: tradició, festa i seguretat. Tots ells elements indispensables i convergents respecte d'una realitat que marca i caracteritza el que ha de ser un festeig de Bous al Carrer en tota la seua extensió.  
D'aquesta manera, per a minimitzar el risc implícit que un festeig d'aquest tipus comporta, resulta indispensable la correcta labor i l'ajust necessari de les persones encarregades de vetlar-ne pel correcte desenrotllament. El director del festeig, l'expert i el professional taurí així com els col·laboradors voluntaris emergeixen, d'aquesta manera, com a figures fonamentals destinades a efectuar una tasca pràctica imprescindible més enllà del compliment formal dels requisits exigits per a aconseguir l'autorització per part de l'òrgan competent.   
En el supòsit dels col·laboradors voluntaris, sembla evident que, si bé en molts municipis es compleixen els propòsits que la seua obligada presència implica, en altres, per diferents raons, no s'acaba de materialitzar el sentit que aquest personal aporta a la seguretat i al control requerits.   
En tot cas, siga com siga, el paper exercit per aquests resulta fonamental a l'efecte de garantir un correcte desenrotllament dels festejos de Bous al Carrer. Tant és així que l'esmentat Decret 24/2007 exigeix, com un dels documents d'obligada aportació per a l'autorització del festeig, la designació almenys de 10 persones encarregades per a aquesta comesa (article 14.j). De la mateixa manera, el decret considera com a motiu de suspensió del festeig l'absència d'algun/s dels col·laboradors voluntaris i la del professional taurí (article 34.c), així com la comissió d'una infracció greu en el cas que aquesta absència siga constatada mitjançant oportuna denúncia i obertura d'expedient sancionador (article 78.12).   
La raó per la qual es donen aquestes conseqüències es troba en l'entitat de les funcions encomanades als col·laboradors voluntaris. Sense ells, sense la seua labor de control, sense el seu treball de suport al director del festeig, la seguretat, entesa com a principi irrenunciable de tota festa de Bous al Carrer, quedaria seriosament minvada i sense possibilitat de portar-se a la pràctica tal com legalment correspon.   
En aquest sentit, i detectada la necessitat de fixar i consolidar la figura dels col·laboradors voluntaris, resulta evident la necessitat del desplegament normatiu del Decret 24/2007, de 23 de febrer, a través d'una ordre que dote de major rigor i especificitat el règim d'aquest personal col·laborador.  
La present ordre consta d'11 articles estructurats en 3 capítols, una disposició transitòria, una disposició derogatòria i una disposició final.   
El capítol I està dedicat a les disposicions generals. S'hi fa esment a l'objecte del decret i al seu àmbit d'aplicació, així com al concepte de col·laborador voluntari, expert taurí i, amb el seu matís diferencial respecte d'aquest darrer, el professional taurí.   
El capítol II regula el règim jurídic dels col·laboradors voluntaris i, en concret, les qüestions següents: la seua forma de designació; el nombre d'aquests justificat per les dimensions del recinte amb un mínim, en tot cas, de deu; la seua necessària presència durant tot el desenrotllament del festeig; l'adequada identificació a l'efecte de la seua ràpida localització; les funcions a exercir; l'oportuna coordinació prèvia a efectuar pel director del festeig abans del seu inici així com, si és el cas, la formació que els col·laboradors voluntaris poden rebre per part de la conselleria competent.  
Finalment, el capítol III està referit al règim sancionador aplicable en relació amb el que disposa el Decret 24/2007, de 23 de febrer.  
Per tot això, i d'acord amb el que disposa la disposició final primera del Decret 24/2007, de 23 de febrer, pel qual s'aprova el Reglament de Festejos Taurins Tradicionals a la Comunitat Valenciana (Bous al Carrer), en relació amb el Decret 100/2007, de 13 de juliol, pel qual s'aprova el Reglament Orgànic i Funcional de la Conselleria de Governació, oïda la Comissió Consultiva de Festejos Taurins Tradicionals (Bous al Carrer) de la Comunitat Valenciana, en la seua reunió del dia 20 de gener de 2009,  
ORDENE  
CAPÍTOL I  
Disposicions generals  
Article 1. Objecte i àmbit d'aplicació  
La present ordre té com a objecte establir el concepte, funcions i règim jurídic dels col·laboradors voluntaris en els festejos taurins tradicionals (Bous al Carrer) que tenen lloc en l'àmbit territorial de la Comunitat Valenciana, així com el d'aquelles figures directament o indirectament vinculades amb aquests.   
Article 2. Conceptes  
1. A l'efecte d'aquesta ordre s'entendrà per col·laborador voluntari la persona que, de manera altruista i sota l'autoritat del director del festeig i supervisió de l'expert taurí, realitze les funcions de control i manteniment de la seguretat en els festejos taurins tradicionals (Bous al Carrer) fets a la Comunitat Valenciana, d'acord amb allò que s'ha atribuït en el Decret 24/2007, de 23 de febrer.   
2. Alhora, d'acord amb l'article 14.j del Decret 24/2007, de 23 de febrer, s'entendrà per expert taurí la persona que, amb amplis coneixements acreditats en l'organització i desenrotllament dels festejos adés esmentats i sota l'autoritat del seu director, s'encarregue de coordinar i dirigir l'actuació dels col·laboradors voluntaris quan aquells es realitzen en via pública.  
3. Igualment, als efectes d'aquesta ordre, es considerarà com a professional taurí la persona que, tot estant inscrita al Registre General de Professionals Taurins en les seccions referides en l'article 14.k del Decret 24/2007, de 23 de febrer, s'encarregue, sota l'autoritat del director del festeig, de coordinar i dirigir els col·laboradors voluntaris quan la celebració esmentada es desplegue exclusivament a places de bous permanents, provisionals o portàtils.  
4. En aquest context, totes les referències fetes en aquesta ordre a l'expert taurí s'entendran efectuades al professional taurí quan el festeig s'efectue a les places de bous anteriorment citades.  
CAPÍTOL II  
Del règim dels col·laboradors voluntaris  
Article 3. Designació   
1. Els col·laboradors voluntaris seran designats en la declaració que, d'acord amb l'article 14.j del Decret 24/2007, de 23 de febrer, de Festejos Taurins Tradicionals a la Comunitat Valenciana (Bous al Carrer), l'expert taurí ha de subscriure a l'efecte de garantir el normal desenrotllament del festeig.   
La designació haurà de recaure en persones que compten amb prou capacitat i acreditada experiència, a fi que puguen complir amb les funcions a què aquesta ordre es refereix. L'edat mínima per a ser col·laborador voluntari serà de 18 anys.   
2. Si, abans de la realització del festeig, algun/s dels col·laboradors voluntaris inicialment designats no hi pogueren participar per causa sobrevinguda, l'expert taurí, de manera immediata i per qualsevol mitjà que permeta tenir-ne constància per escrit, haurà de comunicar al director del festeig i a l'òrgan competent per a la seua autorització la substitució d'aquell o aquells per un altre o altres que complisquen amb els requisits exigits d'edat, capacitat i experiència.   
Article 4. Nombre de col·laboradors voluntaris  
1. El nombre mínim de col·laboradors voluntaris designats serà de 10.  
No obstant això, i en tot cas, el nombre de col·laboradors voluntaris estarà d'acord amb les dimensions del recinte on tinguen lloc els festejos de Bous al Carrer, de manera que en quede assegurat el complet control en totes les àrees i zones.  
2. Als municipis on hi haja evident dificultat per a completar el nombre dels deu col·laboradors voluntaris d'acord amb les condicions exigides en aquesta ordre, l'organitzador o sol·licitant dels festejos, amb l'objecte de completar-ne el nombre total, podrà requerir l'oportuna cooperació d'altres localitats o de les associacions d'aficionats de Bous al Carrer en aquest sentit.   
Article 5. Presència i identificació dels col·laboradors voluntaris  
1. Els col·laboradors voluntaris i l'expert taurí hauran d'estar sempre presents al recinte on tinga lloc el festeig de Bous al Carrer.  
2. Els col·laboradors voluntaris i l'expert taurí hauran de portar un distintiu que en permeta la fàcil identificació i individualització per part dels participants i espectadors dels festejos. El distintiu adés esmentat consistirà en un peto o braçalet de color blau mediterrani, pantone 300 C. Sobre aquest s'estamparà de forma fàcilment llegible l'expressió «Col·laborador voluntari taurí» en color blanc.   
3. Abans de l'inici del festeig, el públic i els participants seran informats per mitjà de cartells o per l'equip de megafonia del distintiu que permeta identificar els col·laboradors voluntaris i l'expert taurí.   
4. L'absència inicial o sobrevinguda d'algun/s dels col·laboradors voluntaris o de l'expert taurí, serà considerada com a causa de suspensió del festeig d'acord amb el que preveu l'article 34.c del Decret 24/2007, de 23 de febrer.   
No obstant això, si durant la realització del festeig algun d'ells ha d'absentar-se del recinte taurí per causa justificada, ho comunicarà immediatament al director del festeig a l'efecte que aquest adopte les mesures oportunes per a suplir-ne la manca i per a garantir, en tot cas, la continuïtat en el manteniment de la seguretat.   
De les mesures adoptades, i als efectes escaients, se'n retrà compte a l'òrgan competent per a autoritzar el festeig en l'informe d'incidències de l'annex VI del Decret 24/2007, de 23 de febrer.  
Article 6. Funcions  
1. Els col·laboradors voluntaris, sota l'autoritat del director del festeig i coordinats per l'expert taurí, desenrotllaran les funcions següents:  
- Facilitar l'accés als participants dels festejos als elements de protecció o refugi.   
- Informar els participants del lloc/s per on siga més fàcil l'entrada o eixida del recinte.  
- Adoptar les mesures que siguen oportunes i col·laborar en el rescat i socors dels participants que es troben en perill.  
- Informar participants i públic del lloc on es trobe ubicat el servei mèdic quirúrgic.  
- Protegir, en la mesura de les seues possibilitats i donades les circumstàncies concurrents, la integritat física dels participants.  
- Mantenir un contacte permanent amb l'expert taurí o amb el director del festeig, bé per mòbil o bé personalment, per a informar sobre qualsevol incidència.   
- Impedir la participació en els festejos de Bous al Carrer de menors de 16 anys requerint-los la seua eixida del recinte. Si no produïra efecte el requeriment esmentat, podran sol·licitar la presència de la policia local o de la resta de forces i cossos de seguretat, a fi d'adoptar les mesures que hi siguen necessàries.  
- No permetre la participació en el festeig de persones que mostren falta de condicions físiques o psíquiques, es troben embriagats, intoxicats per drogues o una altra causa equivalent, podent requerir la presència de la policia local o de la resta de forces i cossos de seguretat, quan siga necessari.  
- Vetlar per la integritat física dels caps de bestiar, cridant l'atenció d'aquell que els ocasione qualsevol tipus de maltractament i sol·licitant la presència de la policia local o de les altres forces i cossos de seguretat, quan siga necessari.  
- Informar el director del festeig de qualsevol circumstància o incidència greu que, al seu parer, minven de forma manifesta les condicions de seguretat en el desenrotllament del festeig.  
- En el supòsit de suspensió temporal del festeig, col·laborar a mantenir aquesta situació fins que es restablisquen les condicions que en permeten de reprendre'l.   
- Informar participants i públic de l'adopció de la mesura de suspensió del festeig quan concórreguen els motius de l'article 34 del Decret 24/2007, de 23 de febrer.   
Article 7. Control de menors de 16 anys i de persones no aptes  
En l'exercici de les seues funcions, els col·laboradors voluntaris requeriran, dels menors de 16 anys i de les persones que evidencien falta de condicions físiques, l'eixida del recinte taurí.   
En el cas de resistència o enfrontament, els col·laboradors voluntaris podran requerir l'assistència de la policia local o de la resta de forces i cossos de seguretat a fi de fer efectiva l'obligació esmentada, identificar el menor o persona no apta, localitzar, si és el cas, els pares o representants legals i, si escau, alçar-ne l'atestat o acta corresponent.  
No obstant això, en el cas que la policia local o els membres de les altres forces i cossos de seguretat no pogueren entrar al recinte per proximitat del cap de bestiar o per existir raons evidents de risc, els col·laboradors voluntaris mantindran localitzat el menor o persona no apta fins a la cessació de la situació de perill per tal de fer efectiu, com més prompte millor, el que disposa el paràgraf anterior.  
Article 8. Coordinació prèvia  
A fi de coordinar l'adequada efectivitat de les funcions dels col·laboradors voluntaris i, si és el cas, de l'expert taurí, el director del festeig els reunirà abans del seu inici amb l'objecte de verificar-ne la presència, distribuir-ne el posicionament pel recinte, informar-los de l'àrea que ha de controlar cadascú, així com de les funcions que han de desenrotllar d'acord amb el que preveu l'article anterior.   
Article 9. Formació dels col·laboradors voluntaris  
1. La conselleria competent en matèria d'espectacles podrà, periòdicament, impartir cursos o jornades de formació destinades a col·laboradors voluntaris en festejos de Bous al Carrer amb l'objecte d'aprofundir en els seus coneixements, obligacions, funcions i règim jurídic aplicable.   
2. De la participació en aquests cursos o jornades s'expedirà un diploma o títol acreditatiu d'assistència o aprofitament per part de la referida conselleria.   
Article 10. Disponibilitat de col·laboradors voluntaris  
Les associacions o penyes taurines així com els municipis que compten amb disponibilitat de voluntaris, podran elaborar un llistat de persones que, per afició, aptitud o condicions, estiguen disposades de prestar de manera altruista el servici de col·laborador voluntari en altres localitats que en requerisquen, en funció del que preveu l'article 14.j del Decret 24/2007, de 23 de febrer, i article 4.2 de la present ordre.  
CAPÍTOL III  
Del règim sancionador  
Article 11. Règim sancionador  
La vulneració de les obligacions establertes en aquesta ordre donaran lloc a responsabilitat d'acord amb el que preveu el títol III del Decret 24/2007, de 23 de febrer, de Festejos Taurins Tradicionals la Comunitat Valenciana (Bous al Carrer).  
Disposició Transitòria Única  
El distintiu d'identificació específic dels col·laboradors voluntaris i expert taurí a què fa referència l'article 5.2 d'aquesta ordre serà exigible a partir de l'1 de gener de 2010, sense perjudici del que disposa l'article 35 del Decret 24/2007, de 23 de febrer.   
Disposició Derogatòria  
Queden derogades totes les disposicions d'igual o inferior rang que s'oposen al que preveu aquesta ordre.   
Disposició Final Única. Entrada en vigor  
La present ordre entrarà en vigor l'endemà de la publicació en el Diari Oficial de la Comunitat Valenciana.  
València, 1 de setembre de 2009  
El conseller de Governació,  
SERAFÍN CASTELLANO GÓMEZ


Còpia Permalink ELI